**Sikerrel zárult a V4 Nyári Egyetem a METU és a Corvinus Külügyi és Kulturális Egyesület közös szervezésében**

A “V4 Summer School as a new brand” elnevezésű nemzetközi projektben 2021. augusztus 27-én került sor a projekt záró eseményére, a nyári egyetemre. A járványügyi korlátozások miatt az eseményt csak online formában lehetett megszervezni. Ennek ellenére lelkes hallgatók jöttek el az eseményre, amelyen bemutathatták saját kutatási témájukat, projektjüket. Alapvetően a négy V4 ország egy-egy egyeteme vett részt a projektben, a záró eseményre végül három ország diákjai és oktatói jöttek el.

Izmindi Richárd intézetvezető megnyitó beszédét követően Rada Péter, a Ludovika Közszolgálati Egyetem oktatójának előadására került sor, amelynek témája a “Visegrádi szellemiség jelenléte a rendszerváltásoktól a V4-ek külpolitikájáig”. Ezt követően a partner egyetemek oktatóival és az Egyensúly Intézet külpolitikai igazgatójával, Bartha Dániellel közösen, Stepper Péter, a Ludovika Közszolgálati Egyetem oktatójának moderálásában panel beszélgetésre került sor. A téma a Visegrádi Együttműködés 30 éves évfordulója, ill. annak hatásai, jelentősége a V4 országokban volt.

A beszélgetést követően rövid ebédszünet következett, majd 12:30-tól a diákcsapatok prezentációi jöttek sorban. Először a szlovákiai, nyitrai Constantine a Filozófus Egyetem Hallgatói következtek, akik a V4 országok kulturális, társadalmi és egyéb jellegzetességeiről beszéltek. Ezt követte a magyar csapat bemutatója “Európai Visegrád: hogyan működik a V4 csoport mint platform az európai politikában?”. Végül, de nem utolsósorban a lengyel csapat, a lublini Maria Curie-Sklodowska Egyetem diákjai adták elő a rendkívül izgalmas és sokrétű „A digitalizáció kihívásai a visegrádi országokban” c. kutatási témájukat. Az egyes prezentációk végén mind a partner egyetemek diákjai, mind a jelenlévő oktatók (Vass Vilmos moderátor és Vass László alapító, korábbi rektor) értékelték a látottakat.

A hallgatóknak egyébként lehetőségük volt minden egyes blokkban hozzászólásokat, észrevételeket tenni és értékelni az elhangzottakat, látottakat.

Az eseményt végül Kovács István Vilmos nemzetközi kapcsolatokért felelős rektorhelyettes zárta be.

A résztvevő hallgatók az eseményen való részvételért és a közös kutató munkáért elismerő tanúsítványt kaptak, továbbá könyvjutalomban is részesültek.

A nyári egyetem előzményeként a négy résztvevő egyetem egy-egy oktatója pilot előadást tartott egy.-egy kurrens V4 témában, amelyet a másik 3 partner egyetem diákjai is meghallgathattak. Továbbá közös tananyag készül az oktatók kutatási témájából, valamint a hallgatók nyári egyetemi előadásaiból. A módszertani bevezetővel ellátott kötet hamarosan meg fog jelenni papír alapon és e-könyv formájában is.

A projekt a Visegrádi Alap támogatásával valósult meg.